*Projekts*

LATVIJAS REPUBLIKAS MINISTRU KABINETS

2019.gada Noteikumi Nr.

Rīgā (prot. Nr. .§)

**Noteikumi par veselības pārbaudi personām, kuras pretendē uz speciālo atļauju pieejai valsts noslēpumam**

Izdoti saskaņā ar

likuma „Par valsts noslēpumu”

9.panta 3.2 daļu

1. Noteikumi nosaka:

1.1. medicīniskās pretindikācijas speciālās atļaujas pieejai valsts noslēpumam (turpmāk – speciālā atļauja) izsniegšanai;

1.2. kārtību, kādā persona, kura pretendē uz speciālās atļaujas saņemšanu (turpmāk – pretendents), tiek nosūtīta uz veselības pārbaudi;

1.3. ārstniecības iestādes, kurās izveido veselības pārbaudes komisiju (turpmāk – komisija);

1.4. komisijas, kas veic pretendenta veselības pārbaudi, darba organizāciju;

1.5. veselības pārbaudes veikšanas un apmaksas kārtību.

2. Pretendentu uz veselības pārbaudi nosūta kompetentās valsts drošības iestādes vadītājs, ja ir pamatotas aizdomas, ka pretendentam ir psihiski un uzvedības traucējumi, tai skaitā traucējumi alkohola, narkotisko, psihotropo vai toksisko vielu lietošanas dēļ, kas dod pamatu apšaubīt tā spēju ievērot valsts noslēpuma aizsardzības nosacījumus.

3. Pretendentam, kuru nosūta uz veselības pārbaudi, izsniedz veselības pārbaudes karti (1.pielikums). Karti aizpilda divos eksemplāros, no kuriem viens eksemplārs glabājas valsts drošības iestādē, kas nosūta pretendentu uz veselības pārbaudi, otrs eksemplārs tiek nodots pretendentam, kuru nosūta uz veselības pārbaudi.

4. Pretendenta pienākums ir mēneša laikā no šo noteikumu 3.punktā minētās kartes saņemšanas dienas ierasties kādā no šo noteikumu 2.pielikumā minētajā ārstniecības iestādē uz veselības pārbaudi, par veselības pārbaudes laiku iepriekš vienojoties ar ārstniecības iestādi. Pretendents ne vēlāk kā divas nedēļas pirms veselības pārbaudes dienas informē valsts drošības iestādi, kas nosūtījusi pretendentu uz veselības pārbaudi, par ārstniecības iestādi, kurā tiks veikta veselības pārbaude, un par veselības pārbaudes datumu.

5. Komisiju izveido šo noteikumu 2.pielikumā minētās ārstniecības iestādes vadītājs un tās sastāvā ir vismaz viens psihiatrs un vismaz viens narkologs. Visiem komisijas sastāvā iekļautajiem ārstiem ir vienlīdzīgas tiesības un pienākumi.

6. Pretendents, ierodoties uz veselības pārbaudi, komisijā iesniedz veselības pārbaudes karti, kā arī šādus dokumentus, kas izsniegti pēdējā gada laikā:

6.1. ģimenes (vispārējās prakses) ārsta izsniegts izraksts no pretendenta ambulatorā pacienta medicīniskās kartes (veidlapa Nr.027/u);

6.2. klīniskā un veselības psihologa izsniegts atzinums par pretendenta psiholoģiskās izpētes rezultātiem.

7. Komisija:

7.1. izvērtē pretendenta veselības stāvokli, šo noteikumu 3.pielikumā minēto medicīnisko pretindikāciju esību speciālās atļaujas izsniegšanai un, ja nepieciešams, nosūta pretendentu veikt papildu izmeklējumus. Pretendentu var nesūtīt atkārtoti veikt tos izmeklējumus, kuri pretendentam veikti pēdējā gada laikā un kuru rezultāti komisijai ir pieejami un izmantojami pretendenta veselības stāvokļa izvērtēšanai;

7.2. nepieciešamības gadījumā aicina pretendentu atkārtoti ierasties komisijā, savstarpēji vienojoties ar pretendentu par laiku;

7.3. piecu darbdienu laikā pēc nepieciešamās informācijas iegūšanas sniedz komisijas vienotu atzinumu par pretendenta veselības stāvokli, aizpildot pretendenta iesniegtās veselības pārbaudes kartes sadaļu „Atzinums par personas veselības stāvokli”. Atzinumu paraksta visi veselības pārbaudes komisijas locekļi;

7.4. gadījumos, kas kavē vai liedz komisiju sniegt atzinumu par pretendenta veselības stāvokli (piemēram, pretendents neierodas veselības pārbaudes komisijā vai pretendents atsakās veikt veselības pārbaudes komisijas noteiktos papildu izmeklējumus), aizpilda pretendenta iesniegtās veselības pārbaudes kartes sadaļu „Atzinums par personas veselības stāvokli”, norādot atzinuma nesniegšanas iemeslu.

8. Ārstniecības iestāde, kurā izveidotā komisija veic pretendenta veselības pārbaudi:

8.1. informē valsts drošības iestādi, kas nosūtījusi pretendentu uz veselības pārbaudi, par šo noteikumu 7.2.apakšpunktā noteikto nepieciešamību pretendentam atkārtoti ierasties komisijā, norādot atkārtotās veselības pārbaudes komisijas datumu;

8.2. šo noteikumu 7.3. un 7.4.apakšpunktā minētajos gadījumos nosūta valsts drošības iestādei, kas nosūtījusi pretendentu uz veselības pārbaudi, komisijas aizpildīto pretendenta veselības pārbaudes karti.

9. Izdevumus, kas saistīti ar šajos noteikumos noteikto pretendenta veselības pārbaudi, saskaņā ar ārstniecības iestādes maksas pakalpojumu cenrādi sedz tā valsts drošības iestāde, kas nosūtīja pretendentu uz veselības pārbaudi, no šim mērķim piešķirtajiem valsts budžeta līdzekļiem:

9.1. saskaņā ar līgumiem, kas noslēgti ar šo noteikumu 2.pielikumā minētajām ārstniecības iestādēm;

9.2. kompensējot pretendentam izdevumus par papildu izmeklējumiem, kas saistīti ar veselības pārbaudi un kurus pretendents apmaksājis no saviem līdzekļiem.

10. Šo noteikumu 9.2.apakšpunktā minētās kompensācijas saņemšanai pretendents valsts drošības iestādē iesniedz šādus dokumentus:

10.1. iesniegumu par kompensācijas piešķiršanu, norādot vārdu, uzvārdu, personas kodu, kontu kredītiestādē, kurā ieskaitāma kompensācija, dzīvesvietas adresi un tālruņa numuru;

10.2. izrakstu no pretendenta medicīniskajiem dokumentiem vai elektroniskā nosūtījuma papildu izmeklējumu saņemšanai izdruku, kas apliecina pretendentam nepieciešamos papildu izmeklējumus;

10.3. maksājumus apliecinošus dokumentus, kuros norādīts pretendenta vārds, uzvārds, personas kods un kas noformēti atbilstoši likumam „Par grāmatvedību”;

10.4. dokumentus, kas apliecina pakalpojuma saņemšanu, ja tas neizriet no maksājumus apliecinošiem dokumentiem.

11. Valsts drošības iestāde mēneša laikā pēc saņemšanas izvērtē šo noteikumu 10.punktā minētos dokumentus un, ja kompensācijas izmaksas nosacījumi un iesniegtie dokumenti atbilst šajos noteikumos minētajām prasībām, izmaksā kompensāciju triju mēnešu laikā pēc dokumentu saņemšanas, pārskaitot attiecīgos finanšu līdzekļus uz pretendenta norādīto kontu kredītiestādē.

12. Ja iesniegtie dokumenti vai kompensācijas izmaksas nosacījumi neatbilst šajos noteikumos minētajām prasībām, valsts drošības iestāde pieņem lēmumu par atteikumu izmaksāt kompensāciju.

Ministru prezidents Arturs Krišjānis Kariņš

Veselības ministre Ilze Viņķele

Iesniedzējs: Veselības ministre                             Ilze Viņķele

Vīza: Valsts sekretāre Daina Mūrmane – Umbraško